

**РЕПУБЛИКА СРБИЈА**

**МИНИСТАРСТВО ПОЉОПРИВРЕДЕ, ШУМАРСТВА И ВОДОПРИВРЕДЕ**

**УПРАВА ЗА АГРАРНА ПЛАЋАЊА**

На основу чланa 34. став 1. тачка 5. Закона о подстицајима у пољопривреди и руралном развоју („Службени гласник РС”, бр. 10/13, 142/14, 103/15, 101/16, 35/23,92/23 и 94/24) и чланa 12. Правилника о подстицајима за подршку унапређењу система креирања и преноса знања кроз подршку за развој техничко-технолошких, примењених, развојних и иновативних пројеката у пољопривреди и руралном развоју („Службени гласник РС”, бр. 55/23,75/24 и 99/24 ), Министарствo пољопривреде, шумарства и водопривреде – Управа за аграрна плаћања расписује:

# ЈАВНИ ПОЗИВ

**ЗА РАСПОДЕЛУ ПОДСТИЦАЈА ЗА ПОДРШКУ УНАПРЕЂЕЊУ СИСТЕМА КРЕИРАЊА И ПРЕНОСА ЗНАЊА КРОЗ ПОДРШКУ ЗА РАЗВОЈ ТЕХНИЧКО-ТЕХНОЛОШКИХ, ПРИМЕЊЕНИХ, РАЗВОЈНИХ И ИНОВАТИВНИХ ПРОЈЕКАТА У ПОЉОПРИВРЕДИ И РУРАЛНОМ РАЗВОЈУ**

**У 2024. ГОДИНИ**

**Члан 1.**

У складу са чланом 12. Правилника о подстицајима за подршку унапређењу система креирања и преноса знања кроз подршку за развој техничко-технолошких, примењених, развојних и иновативних пројеката у пољопривреди и руралном развоју („Службени гласник РС”, бр. 55/23,75/24 и 99/24 ), (у даљем тексту: Правилник), Министарство пољопривреде, шумарства и водопривреде – Управа за аграрна плаћања (у даљем тексту: Управа), расписује Јавни позив за подношење захтева за остваривање права на подстицаје за подршку унапређењу система креирања и преноса знања кроз подршку за развој техничко-технолошких, примењених, развојних и иновативних пројеката у пољопривреди и руралном развоју (у даљем тексту: Јавни позив).

**Члан 2.**

Подстицаји за које се расписује овај Јавни позив у складу са Правилником односе се на развој примењеног пројекта за унапређење квалитета земљишта и то на тему:

* Калцизација на основу извршене агрохемијске анализе пољопривредног земљишта у 2022, 2023. и 2024. години и појединачних програма калцизације које је урадио корисник средстава и праћење утицаја унапређења квалитета земљишта на основу контролних анализа земљишта (рН у КCl-у) на подручју Мачванског, Колубарског, Златиборског и Подунавског округа.

**Члан 3.**

Право на подстицаје у складу са одредбама члана 8. Правилника остварује:

1) предузетник и правно лице који испуњавају услове за обављање саветодавних и стручних послова у пољопривреди, у складу са законом који уређује обављање саветодавних и стручних послова у пољопривреди;

2) правно лице овлашћено за обуку и усавршавање пољопривредних саветодаваца и пољопривредних произвођача, у складу са законом који уређује обављање саветодавних и стручних послова у пољопривреди.

**Члан 4.**

Лице из члана 3. Јавног позива остварује право на подстицаје из члана 2. Јавног позива и ако је овлашћено за одређивање основних параметара плодности земљишта у складу са прописом којим се уређују услови које треба да испуни привредно друштво или друго правно лице у погледу техничких и стручних капацитета за вршење контроле плодности, односно ако има закључен уговор о заједничкој реализацији пројекта са овлашћеном организацијом.

**Члан 5.**

Лице из члана 3. Јвног позива покреће поступак за остваривање права на подстицаје из члана 2. Јавног позива избором и попуњавањем одговарајућег електронског обрасца захтева, у online форми, непосредно у оквиру софтверског решења еАграр, који се потписује регистрованом шемом електронске идентификације високог нивоа поузданости, у складу са законом којим се уређује електронски документ, електронска идентификација и услуге од поверења у електронском пословању.

Уз електронски образац захтева из става 1. овог члана, прилажу се у електронској форми, непосредно у оквиру софтверског решења еАграр следећи подаци:

1) врста подстицаја из члана 2. Јавног позива;

2) основни подаци о подносиоцу захтева, и то:

(1) назив и правна форма,

(2) матични број (МБ),

(3) порески идентификациони број (ПИБ),

(4) адреса седишта (општина, место, улица и број),

(5) број телефона,

(6) електронска пошта,

(7) број трезорског рачуна;

3) изјава одговорног лица подносиоца захтева, под кривичном и материјалном одговорношћу да су сви подаци наведени у захтеву и пројекту тачни и истинити;

4) потпис одговорног лица подносиоца захтева, у складу са законом којим се уређује електронска управа, законом којим се уређује електронски документ, електронска идентификација и услуге од поверења у електронском пословању.

Електронски образац захтева из става 1. овог члана обухвата и:

1) изјаву одговорног лица подносиоца захтева, да је упознат са одредбом члана 103. став 3. Закона о општем управном поступку, којом је прописано да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама, као и да ако странка у року не поднесе личне податке неопходне за одлучивање органа, захтев за покретање поступка ће се сматрати неуредним, те да је сагласан да Управа за потребе поступка по захтеву за подстицаје може да изврши увид, прибави и обради личне податке о чињеницама о којима се води службена евиденција, а који су неопходни у поступку одлучивања по захтеву; или

2) изјаву одговорног лица подносиоца захтева да је упознат са одредбом члана 103. став 3. Закона о општем управном поступку, којом је прописано да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама, као и да ако странка у року не поднесе личне податке неопходне за одлучивање органа, захтев за покретање поступка ће се сматрати неуредним, као и изјаву да ће самостално за потребе поступка прибавити личне податке о чињеницама о којима се води службена евиденција, а који су неопходни за одлучивање.

Електронски образац захтева из става 1. овог члана садржи и поље чијим избором подносилац захтева потврђује да је извршио попуњавање и да подноси електронски захтев.

Подносилац захтева може поднети само један захтев за остваривање права на подстицаје по овом Јавном позиву.

**Члан 6.**

Уз електронски образац захтева прописаног чланом 5. Јавног позива, прилаже се у електронској форми, непосредно у оквиру софтверског решења еАграр **пројекат** који нарочито садржи:

1) копију решења којим се доказује испуњеност услова из члана 4. Јавног позива, односно уговора о пословно техничкој сарадњи са овлашћеном организацијом;

2) копију уговора о пословно техничкој сарадњи закљученог између лица из члана 4. Јавног позива и удружења грађана са којим се пројекат реализује;

3) план активности;

4) план трошкова насталих реализацијом пројекта.

Одговорно лице подносиоца захтева пројекат из ст. 1. овог члана потписује регистрованом шемом електронске идентификације високог нивоа поузданости, у складу са законом којим се уређује електронски документ, електронска идентификација и услуге од поверења у електронском пословању.

Документацију којом се доказује испуњеност услова из члана 4. Јавног позива, Управа прибавља по службеној дужности у складу са законом којим се уређује општи управни поступак.

**Члан** **7.**

Очекивани резултати и начин њихове дисеминације за пројекат који је предмет Јавног позива обухватају: Спровођење јавне набавке материјала за калцизацију у складу са одредбама Закона о јавним набавкама и закона којим се уређују средства за исхрану биља и оплемењивачи земљишта; испоруку кречног материјала пољопривредним газдинствима на подручју Мачванског, Колубарског, Златиборског и Подунавског округа на основу извршене агрохемијске анализе пољопривредног земљишта у 2022, 2023. и 2024. години и појединачних програма калцизације; јединственом листом – Списком пољопривредних произвођача (Прилог бр. 1) обухваћених програмом калцизације земљишта са целокупног подручја обухваћеног калцизацијом; побољшање структуре земљишта – земљиште на коме је извршена калцизација постаје растресито добрих водно-ваздушних особина; повећање искоришћености минералних ђубрива; повећање усвајања ђубрива од стране биљака; смањење испирања ђубрива што је значајан економски ефекат; превођење органске материје у стање доступно биљкама – убрзање минерализације хумуса; повећање броја корисних организама у земљишту попут бактерија, азотофиксатора, глиста и других организама; побољшање хемијског квалитета земљишта смањењем растворљивости тешких метала; еколошки аспект – кречни материјал за калцизацију је природни материјал и може да се користи у органској производњи; земљишта на којима је рађена калцизација постају лакша за обраду смањењем броја прохода приликом обраде чиме се смањује и потрошња горива; социјални аспекти – поправком киселих земљишта и њиховом лакшом обрадом пољопривредник добија више слободног времена; промена сетвене структуре и приноса у производњи ратарских, повртарских и воћарско-виноградарских култура; повећање сточног фонда; Праћење поделе материјала за калцизацију од стране локалних самоуправа путем локалних медија; Завршна презентација резултата Пројекта и Извештај о реализацији пројекта.

**Члан 8.**

Укупна расположива средства за реализацију Јавног позива, опредељују су у износу од 20.000.000,00 динара, у складу са посебним прописом којим се уређује расподела подстицаја у пољопривреди и руралном развоју.

Средства се одобравају за следеће радове односно активности:

1. За набавку материјала за калцизацију у количини од 4.470 тона, а на основу извршене агрохемијске анализе пољопривредног земљишта у 2022, 2023. и 2024. години и појединачних програма калцизације које је урадио Корисник средстава и трошкови превоза материјала за калцизацију у износу од 19.125.000,00 динара са урачунатим порезом на додату вредност.

2. За праћење утицаја унапређења квалитета земљишта на основу контролних анализа земљишта (рН у КCl-у) на 10% пољопривредних газдинстава обухваћених пројектом калцизације и других активности у реализацији Пројекта у износу од 875.000,00 динара са урачунатим порезом на додату вредност.

Кречни материјал за калцизацију треба да има следеће карактеристике: да је карбонатни материјал уписан у Регистар средстава за исхрану биља оплемењивача са минимумом од 50% СаО, гранулисан као минерално ђубриво, добре растворљивости, да се може користити у различито време и да је упакован у вреће од 25 кг.

Максимални износ подстицаја који може да оствари подносилац захтева на Јавни позив износи 75.000.000,00 динара.

**Члан 9.**

Подстицаји се додељују према редоследу подношења захтева који испуњавају услове Јавног позива и Правилника, а до расположивости средстава опредељених овим Јавним позивом.

**Члан 10.**

Рок за подношење захтева на Јавни позив је 8 (осам) дана од дана објављивања Јавног позива на званичној интернет страници Министарства пољопривреде, шумарства и водопривреде <http://www.minpolj.gov.rs/> и Управе [www.uap.gov.rs](http://www.uap.gov.rs).

Захтеви које нису поднети у року из става 1. овог члана, који су поднети од стране неовлашћеног лица као и захтеви чији предмет није тема наведена у члану 2. овог Јавног позива биће одбачени без разматрања.

**Члан 11.**

Крајњи рок за реализацију пројекта је годину дана од дана потписивања Уговора.

**Члан 12.**

Коначни резултати Јавног позива објављују се на званичној интернет страници Управе.

Управа са лицем коме је решењем утврђено право на подстицаје (у даљем тексту: корисник подстицаја) закључује уговор о коришћењу подстицаја којим се ближе уређују међусобна права и обавезе у погледу коришћења подстицаја, у складу са одредбама члана 23. Правилника.

**Члан 13.**

Овај Јавни позив објавити на званичној интернет страници Министарства пољопривреде, шумарства и водопривреде <http://www.minpolj.gov.rs> и званичној интернет страници Управе <http://www.uap.gov.rs>.

Информације у вези расписаног Јавног позива доступне су на телефоне Инфо-центра Министарства пољопривреде, шумарства и водопривреде: 011/260-79-60 или 011/260-79-61, као и контакт центра Управе 011/30-20-100 или 011/30-20-101, сваког радног дана од 7:30 до 15:30 часова, као и на званичној веб презентацији еАграр, на адреси <https://eagrar.gov.rs>

**Члан 14.**

Сва питања која нису регулисана Јавним позивом регуласаће се директном применом Правилника.

У Београду, 16.12.2024. године,

|  |  |
| --- | --- |
| **Број: 003527560 2024 14840 003 000 000 001**  **Дана: 16. децембар 2024. године** | **МИНИСТАР**  **др Александар Мартиновић** |